Geen einde aan Kaapse brand in sigDie brand woed steeds weerskante van die R44 tussen Rooiels en Gordonsbaai. Foto: Facebook Die pad tussen Gordonsbaai en Rooiels suidwes van die Kaapse Skiereiland is steeds gesluit terwyl die Stad Kaapstad die bergbrand met helikopters probeer beheer. Die brand het reeds op Nuwejaarsdag aan die Overbergkus begin, vermoedelik toe ŉ inwoner ŉ fakkel in die gebied afgevuur het. Clarence-rylaan (R44) is reeds sedert Sondag gesluit ná die brand noordwaarts uit die Overstrand-munisipaliteit se gebied tot in dié van die Stad Kaapstad versprei het, het Theo Layne, woordvoerder van die Kaapse brandweer, Woensdagaand aan Maroela Media gesê. Motoriste word aangeraai om ompaaie te gebruik. Die brand het intussen na die opvangsgebied van die Steenbrasdam heelwat nader aan Gordonsbaai versprei, sê hy. “Ons fokus die meeste van ons hulpbronne daar met ŉ kleiner span wat langs die R44 werk waar die brand van die berg af tot by die strand woed.” Layne sê die Suidwes-Kaap loop elke somer gevaar van verspreide veldbrande. “Enige brand wat teen die berghange voorkom, is moeilik om te bedwing weens die gebrek aan water teen die berg en die ontoeganklikheid van so ŉ gebied.” Selfs al kan brandbestryders ŉ bergbrand te voet bereik, is dit feitlik onmoontlik om genoeg water met hulle saam te neem om die vlamme te blus, sê hy. Daarom het die brandweer Dinsdag die bergbrand in ŉ ontoeganklike gebied met waterbomme van drie helikopters probeer beheer. Woensdag sal hulle twee helikopters gebruik.